2020. aasta Ameerika Ühendriikide presidendivalimised

2020. aasta Ameerika Ühendriikide presidendivalimised olid Ameerika Ühendriikide 59. presidendivalimised. Valimispäev oli 3. november 2020. 

Ameerika Ühendriikide presidendivalimistel valitakse valijamehed 538-liikmelisesse valimiskogusse. Iga osariigi valijameeste arv sõltub osariigi rahvaarvust vastavalt 2010. aasta rahvaloendusele. Igas osariigis enim hääli saanud kandidaat sai kogu osariigi valijameeste hääled. Erandiks on Maine'i ja Nebraska osariik, kus osariigis rahvahääletuse võitnud kandidaat saab kaks häält, ning vastavas Esindajatekoja ringkonnas rahvahääletuse võitnud kandidaat saab ühe hääle. Võiduks vajatakse 270 häält. Valimiskogu hääletab uue presidendi ja asepresidendi 14. detsembril 2020.

Meedia kuulutas 7. novembril valimiste võitjaks Demokraatliku Partei presidendikandidaadi Joe Bideni ja asepresidendikandidaadi Kamala Harrise. See oli esimene kord pärast 1992. aastat kui ametis olev president ei osutunud tagasivalituks. Biden ja Vabariikliku Partei kandidaat Donald Trump said mõlemad üle 74 miljoni hääle ning enam kui 81 miljoni häälega on Biden riigi ajaloos enim hääli saanud presidendikandidaat. 

Valimiste ajal püstitati eelhääletuse ja posti teel hääletamise rekordid, kuna mitmed osariigid lõdvendasid posti teel hääletamisega seotud reegleid seoses koroonapandeemiaga. Häälte lugemine võttis seetõttu aega ning suuremad meediaväljaanded kuulutasid Bideni võitjaks neli päeva pärast valimispäeva. 

Valimiste ajal, valimispäeva ööl ning pärast meedias Bideni võitjaks kuulutamist avaldasid mitmed tuntud vabariiklased ja Donald Trump kahtlust valimiste legitiimuses, kuid mingeid tõendeid esitatud ei ole. Trump pole kaotust valimistel tunnistanud ning on esitanud mitu kohtuhagi, et vaidlustada valimiste tulemused. Biden ja Harris andsid ametivanded 20. jaanuaril 2021.

Suurriikidest õnnitles 13. novembril ühena viimastest Bidenit valimisvõidu puhul Hiina, Kremli pressiesindaja Peskov kinnitas, et Venemaa ootab ära presidendivalimiste ametlikud tulemused. Venemaa president Vladimir Putin õnnitles Bidenit presidendiks valimise puhul 15. detsembril.

Biden võitis esimese demokraadina Arizona peale 1996. aastat ja Georgia peale 1992. aastat.

Presidendikandidaadid
Presidendikandidaadid valiti parteide kokkutulekutel.

 Vabariiklik Partei 
Kandidaat

 Donald Trump, Ameerika Ühendriikide president aastast 2017

Loobunud kandidaadid

 Mark Sandorf, senaator, Lõuna-Carolina
 Joe Walsh, raadiosaatejuht, Illinois
 Bill Weld, endine kuberner, Massachusetts

 Demokraatlik Partei 

Kandidaat 

 Joe Biden, endine asepresident, Delaware 
Loobunud kandidaadid

 Elizabeth Warren, senaator, Massachusett
 Michael Bennet, senaator, Colorado
 Michael Bloomberg, endine New Yorgi linnapea, Alabama
 Cory Booker, senaator, New Jersey
 Steve Bullock, Montana kuberner alates 2013
 Pete Buttigieg, endine South Bendi linnapea, Indiana
 Julian Castro, endine elamumajanduse minister, Texas
 Bill de Blasio, New Yorgi linnapea, New York
 John Delaney, Esindajatekoja liige alates 2013, Maryland
 Tulsi Gabbard, veteran, Esindajatekoja liige alates 2013, Hawaii
 Kirsten Gillibrand, senaator, New York
 Mike Gravel, endine senaator, Alaska
 Kamala Harris, senaator, California
 John Hickenlooper, Colorado kuberner alates 2011, Colorado
 Jay Inslee, Washingtoni kuberner alates 2013, Washingtoni osariik
 Amy Klobuchar, senaator, Minnesota
 Wayne Messam, Miramari linnapea, Florida
 Seth Moulton, Esindajatekoja liige alates 2015, Massachusett
 Richard Ojeda, endine senaator, Lääne-Virginia
 Beto O'Rourke, endine Esindajatekoja liige, Texas
 Deval Patrick, endine kuberner, Massachusetts
 Tim Ryan, Esindajatekoja liige alates 2003, Ohio
 Joe Sestak, endine Esindajatekoja liige, Pennsylvania
 Tom Steyer, miljardär, New York
 Eric Swalwell, Esindajatekoja liige alates 2013, California
 Marianne Williamson, kirjanik
 Andrew Yang, ettevõtja
Bernie Sanders, senaator, Vermont

 Viited 

Kategooria:2020. aasta valimised
Kategooria:Ameerika Ühendriikide presidendivalimised
Kategooria:2020. aasta Ameerika Ühendriikides